Musée des sports

De Sportsmusée oder Musée des sports ass e bis ewell zweemol gescheiterte Projet vun engem Musée iwwer Sport zu Lëtzebuerg.

 Lankelz 
Am Kader vun der Europäescher Kulturhaaptstad 2022 huet den deemolegen Escher Buergermeeschter Georges Mischo (CSV) gemengt, datt déi éischt Iddie fir e Sportsmusée op 1986 géifen zeréckgoen. Hien hätt et sech op de Fändel geschriwwen, datt de Musée op Esch sollt kommen, an hien hätt dat elo fäerdeg bruecht. Mam Sportsministère wär ee sech eens, datt de Musée fir 2025 zu Esch fäerdeg wär. Zu deem Moment war am Gespréich, datt de Musée an dat neit, geplangt Wunngebitt „Park Lankelz“ sollt integréiert ginn. De Sportsministère, deemools ënner der Leedung vum Dan Kersch (LSAP), hat am Dezember 2021 en Accord mat der Stad Esch ënnerschriwwen an deem festgehale gouf, datt d'Gemeng de Projet virfinanzéieren an de Staat e méi spéit ofkafe géif. 

Mä dat Ganzt huet sech anescht entwéckelt: am Januar 2023 gouf kloer, datt den urspréngleche Plang net kéint realiséiert ginn, well en Deel vum Terrain am Quartier Lankelz net fir eng Bebauung kéint ëmklasséiert ginn.

Rout Lëns 
Als zweete Site gouf am Juni 2025 déi fréier Turbinnenhal um Site vun der Rouder Lëns zu Esch-Uelzecht vum Georges Mischo virgestallt, dee mëttlerweil Sportsminister an der Regierung Frieden-Bettel war. Do sollt de Musée seng Dieren uganks 2029 opmaachen; d'Käschte vum ganze Projet goufen op ongeféier 30 Milliounen Euro geschat.

Iwwer dräi Stäck – mat enger Gesamtfläch vun 2.500 m² – sollt de Musée et méiglech maachen, d'Sportierwen z'erhalen a weiderzeginn, sportlech Aktivitéiten an Debatten ze fërderen an doriwwer eraus eng aluedend Plaz fir d'Sportswelt unzebidden.

 Projet zeréckgezunn 
De 5. Dezember 2025 huet den zoustännege Ministère du matgedeelt, datt de Projet vum Musée op der Rouder Lëns wéinst „juristeschen Onsécherheeten“ zeréckgezu géif.

 Hannergrond 
Den 1. Dezember 2025 huet Reporter.lu gemellt, datt en éischte Projet, fir de Musée am Quartier Lankelz zu Esch ze bauen, net konnt realiséiert ginn an dat doropshin de Sportsministère en neie Site gesicht gouf. Den alternative Standuert gouf dunn um alen Industriesite Rout Lëns fonnt, wou d'Immobiliëgesellschaft IKO Real Estate vum Eric Lux en neie Wunnquartier baut, an deen de Musée sollt integréiert ginn. De Georges Mischo huet sech aktiv fir de Projet agesat an en entspriechend Ofkommes mat IKO ënnerschriwwen, e Fait deen awer bei der offizieller Presentatioun vum Projet net ernimmt gouf. Wéi Reporter.lu schreift, hätt de Ministère mat deem „Protocole d'accord“ quasi all Rechter fir d'Virbereede vum Muséesprojet un IKO ofgetrueden. D'Ofkommes huet och virgesinn, datt – virausgesat, de Musée gëtt definitiv op der Rouder Lëns realiséiert – de Staat sech verflichte géif, de Baukontrakt fir de Musée un IKO ze ginn. Am Schreiwes geet och dovu rieds, datt de Staat de Musée op eng laang Zäit bei IKO lounen oder esouguer ofkafe misst.

Op eng parlamentaresch Fro vun de Deputéierte Liz Braz a Georges Engel, an där ë. a. gefrot gouf, firwat keng ëffentlech Ausschreiwung lancéiert gouf, huet de Sportsminister Mischo g'äntwert: 

D'Argument vum „ideale Standuert“, dat de Sportminister a senger Äntwert ginn huet, gëtt awer relativiséiert, wann net esouguer ausgeschloss, wéi et an der detailléierter Äntwert vum Finanzminister Gilles Roth op eng aner parlamentaresch Fro vun der Liz Braz heescht.

Ë. a. well de Finanzministère, dee fir déi staatlech Immobiliekeef zoustänneg ass, net am Detail iwwer de Projet informéiert war an och well et net kloer ass, ob déi gesetzlech Viraussetzungen iwwer d'ëffentlech Ausschreiwunge beim Projet vum Musée respektéiert goufen, ass de Projet dunn an där Form wéi e bis dohin ausgeschafft gi war, de 5. Dezember 2025 op Äis geluecht ginn.

Dem Premier Luc Frieden no wier de Georges Mischo vun diverse Säiten „op eng kontinuéierlech Aart a Weis kritiséiert ginn, attackéiert ginn, oft op eng Fassong, déi hien als onfair a blessant empfonnt huet, an déi em net méi erlaabt op eng serein, sachlech Aart a Weis seng Aarbecht ze maachen“ wouropshin hien den 8. Dezember 2025 zeréckgetrueden wier.

 Um Spaweck 

 Franz Fayot: Ass de Sportsminister Georges Mischo nach ze droen?, 100komma7, 08.12.2025

Kategorie:Muséeën zu Lëtzebuerg
Kategorie:Politesch Affären zu Lëtzebuerg